मैत्रीपूर्ण अन्तर्राष्ट्रिय फुटबल : अभिषेकको पहिलो गोल
युवा फरवार्ड अभिषेक रिजालको पहिलो गोलसँगै नेपाली राष्ट्रिय फुटबल टिमले अन्तर्राष्ट्रिय मैत्रीपूर्ण खेलमा बिहीबार चाइनिज ताइपेईविरुद्ध १–१ को बराबरी नतिजा निकालेको छ ।
काठमाडौँ — युवा फरवार्ड अभिषेक रिजालको पहिलो गोलसँगै नेपाली राष्ट्रिय फुटबल टिमले अन्तर्राष्ट्रिय मैत्रीपूर्ण खेलमा बिहीबार चाइनिज ताइपेईविरुद्ध १–१ को बराबरी नतिजा निकालेको छ ।काओसियुङस्थित नेसनल स्टेडियममा भएको खेलमा अभिषेकले मिडफिल्डर सन्तोष तामाङको फ्रि–किकमा हेडद्वारा बललाई पोस्टको दिशा दिँदै नेपाललाई ६९ औं मिनेटमा १–१ को अवस्थामा पुर्‍याएका थिए । यी दुवै खेलाडीले पहिलोपल्ट सुरुआती रोजाइमा स्थान पाएका हुन् । आइतबार मलेसियाविरुद्ध २–० ले पराजित भएको खेलमार्फत् अन्तर्राष्ट्रिय फुटबलमा डेब्यू गरेका अभिषेकले दोस्रो खेलमै गोलको खाता खोलेका छन् ।खेलमा घरेलु टिम ताइपेई बलियो देखिएको थियो । टोलीले वु चुन चिङको गोलमा ४० औं मिनेटमा अग्रता लिएको थियो । इन–ली चुको हेडर पासमा उनले प्रहार गरेको बल गोलकिपर किरण चेम्जोङले फर्काएका थिए । त्यसैलाई उनले गोलमा परिणत गरेर घरेलु टिमलाई अग्रता दिलाएका थिए । पहिलो हाफमै सुजल श्रेष्ठले बललाई पोस्टको दिशा दिए पनि त्यसलाई रेफ्रीले अफसाइड दिएको थियो ।फिफा वरीयतामा ३५ स्थान माथिको टिमविरुद्ध नेपाल विश्वकप २०२२ छनोटको तयारीमा दुई मैत्रीपूर्ण खेल खेल्न गत साता निस्किएको थियो । मलेसियाविरुद्ध २–० ले पराजित हुँदा प्रशिक्षक योहान कालिन निरास बनेका थिए । त्यस हारपछि नेपाली टिम ताइपेई पुगेको थियो । चाइनिज ताइपेईविरुद्ध कालिनले नियमित कप्तान विराज मजर्हन र फरवार्ड नवयुग श्रेष्ठलाई बेन्चमै राख्दै नयाँ खेलाडीलाई अवसर दिएका थिए । त्यसमा गोलकिपर किरण चेम्जोङले कप्तानी गर्ने अवसर पाए ।